
LIETUVOS RESPUBLIKOS AMBASADOS VOKIETIJOS FEDERACINĖJE RESPUBLIJOJE 

AKTUALIOS EKONOMINĖS INFORMACIJOS SUVESTINĖ

2026 m. liepos 3 d.

	Data
	Pateikiamos informacijos apibendrinimas
	Informacijos šaltinis
	Pastabos

	Lietuvos eksportuotojams aktuali informacija

	2026-06-09
	Naujausias kredito agentūros „Creditreform“ tyrimas rodo, kad nepaisant silpnos ekonomikos, didelių sąnaudų ir vangios investicinės veiklos, Vokietijos įmonių atsiskaitymo drausmė išlieka stebėtinai gera. 2026 m. pirmąjį ketvirtį vidutinis sąskaitų apmokėjimo vėlavimas siekė 7,7 dienos – tiek pat, kiek ir prieš metus. Tai reiškia, kad verslas apskritai nevėluoja mokėti labiau nei anksčiau, nors ekonomikos augimas išlieka silpnas. Stabilūs mokėjimai nebūtinai reiškia gerą įmonių būklę. Daugelis bendrovių atideda investicijas ir rečiau ima paskolas plėtrai. Kitaip tariant, įmonės išlieka atsargios ir taupo pinigus, užuot investavusios į augimą. Tai gali silpninti Vokietijos konkurencingumą ilgesniu laikotarpiu. Didžiausios problemos išlieka statybų sektoriuje: vidutinis mokėjimų vėlavimas padidėjo nuo 13,5 iki 15 dienų – tai blogiausias rezultatas tarp visų sektorių. Taip pat santykinai lėtai moka asmeninių paslaugų sektorius (10,2 dienos) ir transporto ir logistikos įmonės (8,4 dienos). Tuo tarpu geriausiai atsiskaito chemijos ir plastiko pramonė (4,9 dienos), didmeninė prekyba (5,9 dienos) ir mažmeninė prekyba (6,1 dienos).
	Creditreform: Zahlungsmoral deutscher Firmen trotzt der Konjunkturflaute
	

	2026-06-10
	Sunkumų patiriantys Vokietijos automobilių gamintojai mato galimą augimo kryptį gynybos pramonėje. Remiantis paskutiniais pranešimais, be „Volkswagen“, į šią sritį dabar ketina žengti ir „Mercedes-Benz“, vis labiau įsitraukiantis į kovos su dronais technologijas ir šiuo tikslu jau pradėjęs bendradarbiauti su Miunchene įsikūrusiu startuoliu „Tytan Technologies“. Abi įmonės ketina pasirašyti atitinkamą ketinimų protokolą. „Mercedes“ tiektų transporto priemones mobilioms dronų neutralizavimo sistemoms. Šioms „Drone Defender“ vadinamoms ginklų sistemoms kaip bazė būtų naudojamas visiems gerai žinomas mikroautobusas „Sprinter“ ir karinė visureigio G klasės versija.
	Verbindung mit Münchner Startup: Mercedes rüstet offenbar in der Drohnenabwehr auf - n-tv.de
	

	2026-06-12
	Fed. statistikos tarnyba paskelbė, kad 2026 m. pirmąjį ketvirtį Vokietijoje užregistruotos 6 275 įmonių bankroto bylos – tai 6,5 proc. daugiau nei tuo pačiu laikotarpiu prieš metus. Vien kovą bankrotų skaičius šoktelėjo 15,8 proc. Labiausiai nukentėjo transporto ir logistikos sektorius, kuriame fiksuotas didžiausias bankrotų dažnis. Tarp labiausiai paveiktų sektorių taip pat yra viešbučių, restoranų ir statybų verslai. Nepaisant didesnio bankrotų skaičiaus, kreditorių reikalavimų suma sumažėjo nuo 19,9 mlrd. iki 9,3 mlrd. eurų. Fed. statistikos tarnybos teigimu, taip nutiko todėl, kad šiemet bankrutavo mažiau stambių ir ekonomiškai reikšmingų įmonių. Blogėja ir gyventojų finansinė padėtis. Per pirmąjį ketvirtį užregistruota 19 679 vartotojų (asmeninių) bankrotų – 6 proc. daugiau nei prieš metus. Kovo mėnesį jų skaičius buvo net 18,9 proc. didesnis nei pernai kovą. Kredito informacijos bendrovė „Creditreform“ prognozuoja, kad bankrotų skaičius augs ir visus 2026 metus. Ekspertai tai sieja su silpnu ekonomikos augimu, aukštomis energijos ir žaliavų kainomis, geopolitine įtampa bei struktūrinėmis problemomis pramonėje. Ypač nerimą kelia tai, kad rinką palieka ir nemažai gamybos įmonių, kurios anksčiau buvo laikomos iš esmės finansiškai sveikomis, tačiau nebeatlaiko sudėtingų verslo sąlygų.
	März läuft besonders mies: Insolvenzen steigen im ersten Quartal um 6,5 Prozent - ntv.de
	

	2026-06-15
	„Daimler Truck“ paskelbė plečianti savo veiklą gynybos srityje, sukurdama naują prekės ženklą „Daimler Truck Defence“, apjungsiantį visą koncerno karinę produkciją. Įmonė siekia padidinti karinių transporto priemonių pasiūlą pasaulinėms rinkoms, investuoti šimtus milijonų eurų ir iki 2028 m. pasiekti apie 1 mlrd. eurų apyvartą šiame sektoriuje. Plėtra sukurtų daugiau naujų darbo vietų, ypač Vokietijos Woerth miesto gamykloje ir taptų svarbia įmonės augimo strategijos dalimi.
	Daimler Truck: Marke für Militärfahrzeuge - SWR Aktuell
	

	2026-06-22
	Vokietijos automobilių pramonė susiduria su gilia struktūrine krize. Iki 2035 m. gali būti prarasta apie 225 000 darbo vietų, t. y. maždaug kas ketvirta darbo vieta sektoriuje. Nuo 2019 m. jau išnyko apie 100 tūkst. darbo vietų, o dar 125 tūkst. gali būti panaikinta ateityje. Krizė neapsiriboja vien automobilių gamintojais – silpnėja visa Vokietijos pramonė, kurioje jau daugiau nei dvejus metus nuolat mažėja darbuotojų skaičius. Pagrindinės priežastys: spartus perėjimas nuo vidaus degimo variklių prie elektromobilių; stiprėjanti Kinijos gamintojų konkurencija; aukštos energijos ir darbo sąnaudos Vokietijoje; lėtas inovacijų ir skaitmenizacijos tempas kai kuriose srityse.
	225.000 Jobs weg: Deutschlands Auto-Krise eskaliert - FOCUS online
	

	Tiesioginėms užsienio investicijoms pritraukti į Lietuvą aktuali informacija

	2026-06-07
	Vokietijos farmacijos koncernas „Boehringer Ingelheim“ stabdo planuotas investicijas Vokietijoje.  Per artimiausius 4 metus čia planuota investuoti apie 900 mln. eurų, įskaitant ir naujų laboratorijų statybą. Tačiau investicijos, kurios turėjo pasiekti Baden-Viurtembergo žemėje esantį padalinį Biberacho mieste, taip pat atšauktos. Biberache veikia didžiausias pasaulyje bendrovės tyrimų ir plėtros centras.
	Boehringer Ingelheim stoppt neue Projekte auch in Biberach - SWR Aktuell
	

	2026-06-08
	24 didžiausi Vokietijos rizikos kapitalo ir augimo fondai (VC) sukūrė iniciatyvą „German Venture & Growth Forum“ (GVGF). Jos tikslas – nukreipti dalį institucinių investuotojų (pensijų fondų, draudimo bendrovių, fondų) turimus trilijonus eurų į Vokietijos startuolius ir sparčiai augančias technologijų įmones. Vokietija į augimo kapitalą investuoja tik apie 0,15 proc. BVP, kai JAV – apie 0,8 proc. BVP. Dėl to daugeliui perspektyvių įmonių trūksta finansavimo, ypač vėlesnėse augimo stadijose. GVGF skaičiuoja, kad Vokietijos draudikai, pensijų fondai ir kiti instituciniai investuotojai valdo apie 2,8 trilijono eurų turto. Šiuo metu į Europos VC ir augimo fondus jie investuoja mažiau nei 400 mln. eurų per metus. Jei tik apie 2 proc. šio kapitalo būtų skirta rizikos ir augimo kapitalui, kasmet atsirastų maždaug 14–15 mlrd. eurų papildomo finansavimo inovatyvioms įmonėms. Forumas nesieks tapti konsultacine įmone ar nauja institucija. Jo tikslas – parodyti instituciniams investuotojams praktiškus būdus investuoti: tiesiogiai į VC fondus, per fondų fondus (fund-of-funds), per bendras investicijas su patyrusiais investuotojais.
	+++ALERT: 24 VCs gründen German Growth & Venture Forum um Billionen für Start-up Finanzierung zu mobilisieren • Table.Briefings
	

	2026-06-09
	Vokietijos instituciniai investuotojai vidutiniškai apie 0,1 proc. savo turto skiria Europos rizikos kapitalo ir augimo fondams. JAV šis skaičius yra 2 proc. Vertinant pagal ekonomikos produkciją, amerikiečiai kasmet į rizikos kapitalą investuoja maždaug 5 kartus daugiau. Vien Vokietijoje dėl to susidaro maždaug 15 mlrd. eurų finansavimo trūkumas per metus. Pasekmės – stipriausi Vokietijos startuoliai finansuoja savo augimą Amerikos kapitalu, nes jo neranda pačioje Vokietijoje.
	Zehn Billionen Euro liegen in Deutschland – doch sie fließen am falschen Ort
	

	2026-06-29
	Konsultacinė įmonė „Horváth“ kartu su „Handelsblatt“ atliko 1000 įmonių apklausą, kuri parodė, kad dalis Vokietijos pramonės įmonių rimtai svarsto perkelti gamybą į užsienį 2026-2030 m. Didelės energijos kainos, biurokratija ir neapibrėžta ekonominė politika skatina įmones investuoti ne Vokietijoje. Ypač pažeidžiami chemijos, metalo, automobilių tiekimo ir energijai imlūs sektoriai. Verslui atstovaujančios asociacijos perspėja, kad dalis gamyklų gali būti uždaromos arba perkeliamos į JAV, Rytų Europą ar Aziją, kur sąnaudos mažesnės. Ekspertų vertinimu, jei tendencija tęsis, iki 100 tūkst. darbo vietų gali būti prarasta arba perkelta iš Vokietijos.
	Industrie: Raus aus Deutschland – bis zu 100.000 Jobs sind in Gefahr
	

	2026-06-30
	„McKinsie“ analizė rodo, kad Vokietija pagal investicijas į ateities gamybinius pajėgumus yra tarp prasčiausiai atrodančių pasaulio ekonomikų. Vokietijos grynosios produktyvios investicijos (į naujas gamyklas, įrangą ir technologijas) siekia vos 0,2 proc. BVP – tai vienas žemiausių rodiklių tarp 34 išsivysčiusių ir besivystančių šalių. Palyginimui: Kinija investuoja apie 23 proc. BVP, JAV – apie 4 proc., ES vidurkis – apie 2 proc. Vokietijoje beveik nebekuriami nauji gamybiniai pajėgumai, o daugiausia palaikoma esama infrastruktūra. Tai kelia grėsmę ilgalaikiam ekonomikos augimui. Pagrindinės menkų investicijų priežastys: labai aukštos darbo sąnaudos; brangi energija; ilgos leidimų išdavimo procedūros ir biurokratija; didelės naujų projektų vystymo išlaidos. Kai kuriose pramonės šakose investuoti Vokietijoje kainuoja 40–250 proc. daugiau nei pigiausiose alternatyviose šalyse. Pvz., naujos elektromobilių platformos sukūrimas Vokietijoje gali kainuoti 3–4 kartus daugiau nei Kinijoje, o modernių lustų gamyba – 40–50 proc. brangiau nei Taivane ar Kinijoje.
	Alarmierende Studie: Deutschland ist Schlusslicht bei Zukunfts-Investitionen | Politik | BILD.de
	

	Lietuvos verslo plėtrai užsienyje aktuali informacija

	2026-06-08
	Vokietijos federalinėse žemėse stiprėja pasipriešinimas naujajam ekonomikos ministrės K. Reiche Pastatų modernizavimo įstatymui, kuris turi pakeisti ankstesnį, labai abejotiną Šildymo įstatymą. Dauguma fed. žemių aplinkos ministrų mano, kad siūlomas projektas pernelyg silpnina klimato apsaugos reikalavimus. Naujuoju įstatymu atsisakoma pagrindinės ankstesnio reguliavimo nuostatos – reikalavimo, kad naujai įrengiamos šildymo sistemos bent 65 proc. energijos gautų iš atsinaujinančių šaltinių. Vietoj to savininkams būtų suteikta daugiau pasirinkimo laisvės, o dujiniai ir naftos produktų katilai liktų leidžiami ilgesnį laiką. Fed. žemių aplinkos ministrai argumentuoja, kad įstatymas gali apsunkinti Vokietijos klimato tikslų pasiekimą, būtų siunčiamas neteisingas signalas investuotojams ir gyventojams, be to, kai kurios žemės jau yra įvedusios griežtesnius reikalavimus nei siūlomas federalinis reguliavimas, todėl reformą vertina kaip žingsnį atgal. Ypač kritikuojama tai, kad federalinė valdžia nori atsisakyti kai kurių galimybių žemėms taikyti griežtesnius standartus savo teritorijoje.
	Katherina Reiche: Bundesländer stellen sich gegen neues Heizungsgesetz - DER SPIEGEL
	

	2026-06-15
	Remiantis naujausiu darbdaviams artimo Vokietijos ekonomikos instituto (IW) tyrimu, Vokietijai gresia daug didesnis darbo jėgos trūkumas, nei buvo prognozuota anksčiau. Iki 2036 m. šalyje gali trūkti apie 4,3 mln. darbuotojų. Tai daugiau nei milijonu viršija prieš dvejus metus pateiktą prognozę. Pagrindinė priežastis – demografiniai pokyčiai. Į pensiją masiškai išeina vadinamoji „baby boomer“ karta, o jaunų žmonių, įsiliejančių į darbo rinką, yra gerokai mažiau. Be to, Vokietijos gyventojų skaičius pradėjo mažėti anksčiau, nei tikėtasi. IW dabar prognozuoja, kad iki 2040 m. Vokietijos gyventojų skaičius sumažės iki mažiau nei 82 mln., nors dar 2024 m. buvo tikimasi augimo iki 85 mln. Gyventojų mažėjimą lemia tai, kad mirčių skaičius gerokai viršija gimimų skaičių. Ankstesniais metais demografinį nuosmukį kompensavo imigracija, tačiau pastaruoju metu migracijos srautai silpnėja, todėl darbo rinkos problemos tampa dar ryškesnės. Tyrimo autoriai įspėja, kad darbo jėgos trūkumas gali tapti viena didžiausių kliūčių Vokietijos ekonomikos augimui.
	Arbeitsmarkt: Deutschland könnten 2036 rund 4,3 Millionen Arbeitskräfte fehlen - DER SPIEGEL
IW-Studie schlägt Alarm: In zehn Jahren fehlen Deutschland über vier Millionen Arbeitskräfte
	

	2026-06-15
	Miuncheno ekonominių tyrimų Ifo instituto gyvenamojo būsto sektoriaus verslo klimato rodiklis gegužę sumažėjo nuo –28,2 iki –29,3 punkto. Nors įmonių lūkesčiai dėl ateities šiek tiek pagerėjo, bendras sektoriaus vertinimas išlieka labai pesimistiškas. Daug bendrovių nemato aiškių ženklų, kad rinka artimiausiu metu atsigaus. Užsakymų situacija kiek pagerėjo: įmonių, besiskundžiančių per mažu užsakymų skaičiumi, dalis sumažėjo nuo 43,8 proc. iki 42,2 proc. Tačiau tuo pačiu padaugėjo atšauktų projektų. Statybų sektorių neigiamai veikia geopolitinis neapibrėžtumas, ypač konfliktas Irane, kuris didina energijos ir medžiagų kainų riziką bei skatina investuotojų atsargumą. Klientai ir investuotojai išlieka nepasitikintys, todėl net ir atsirandant naujų užsakymų dalis projektų vis tiek atidedama arba atšaukiama.
	ifo Institut: Stimmung in der Baubranche verschlechtert sich weiter | DIE ZEIT
	

	2026-06-16
	Valstybinis plėtros bankas KfW pranešė, kad kvalifikuotų darbuotojų trūkumas Vokietijoje nuo savo piko prieš beveik ketverius metus sumažėjo daugiau nei perpus. 2026 m. antrojo ketvirčio pradžioje 21 proc. Vokietijos įmonių pranešė apie sunkumus dėl kvalifikuotų darbuotojų trūkumo, rodo naujausias KfW ir Ifo kvalifikuotų darbuotojų barometras. 2022 m. trečiąjį ketvirtį šis skaičius vis dar siekė 49,7 proc. Geresnės situacijos priežastis nėra džiuginanti: nuosmukį lemia ne didesnė kvalifikuotų darbuotojų pasiūla, o nuolatinis ekonomikos silpnumas. Kadangi įmonės, ypač gamybos sektoriuje, susiduria su mažėjančia paklausa, didelėmis energijos kainomis ir tarptautiniu konkurenciniu spaudimu, jos tiesiog samdo mažiau žmonių.
	Rückgang des Fachkräftemangels – doch die Ursache ist alarmierend
Fachkräftemangel geht deutlich zurück
	

	2026-06-17
	Vokietijos centrinio banko (Bundesbankas) tyrimas rodo, kad 2025 m. 55 proc. visų mokėjimų Vokietijoje buvo atlikta elektroniniu būdu – banko kortelėmis, mobiliaisiais mokėjimais ar kitomis skaitmeninėmis priemonėmis. Tai pirmas kartas, kai grynieji nebėra dominuojantis atsiskaitymo būdas pagal operacijų skaičių. 2024 m. 51 proc. visų mokėjimų vyko grynaisiais pinigais. Nepaisant to, grynieji pinigai išlieka dažniausiai naudojama pavienė mokėjimo priemonė, jei kiekviena alternatyva vertinama atskirai. 80 proc. apklaustųjų tvirtino, kad visada norėtų turėti galimybę atsiskaityti grynaisiais pinigais. Bundesbanko informacija rodo, kad nuolat mažėja bankomatų skaičius: 2020 m. buvo 57 tūkst. aparatų, o dabar – tik 50 tūkst. Vokietijoje dominuoja amerikietiškos atsiskaitymo sistemos „Apple“, „Visa“, „Mastercard“ ir „PayPal“, bet Bundesbankas siekia, kad atsirastų daugiau europietiškų alternatyvų. Vokietijoje „Wero“ programėlę yra atsisiuntę 8 mln. vartotojų. Bundesbankas labai optimistiškai vertina ir skaitmeninio euro galimybes.
	Bundesbank-Studie: Deutsche zahlen meistens ohne Bargeld | tagesschau.de
	

	2026-06-18
	Fed. darbo ir socialinių reikalų ministerijos parengtas Darbo laiko įstatymo pakeitimo projektu, kuris laikomas vidiniu dokumentu ir dar nėra suderintas su kitomis fed. ministerijomis, siūloma leisti lankstesnį savaitės darbo laiką tik remiantis kolektyvinėmis sutartimis. Visiškai atsisakyti aštuonių valandų darbo dienos neplanuojama.
	Arbeitszeit: Arbeitsministerin Bas will Achtstundentag nicht generell lockern
	

	Lietuvos turizmo sektoriui aktuali informacija

	2026-06-07
	Pasaulio oro susisiekimo organizacija IATA paskelbė, kad dėl karo Artimuosiuose Rytuose prognozuojamas pelnas 2026 m. bus beveik dvigubai mažesnis – sieks 23 mlrd. eurų (ankstesnė prognozė buvo 41 mlrd. eurų). IATA atstovauja 370 aviakompanijų, kurios atsakingos už 85 proc. visų skrydžių pasaulyje. Aviakompanijos yra priverstos keisti skrydžių maršrutus, kad nekirstų konflikto zonos, todėl skrydžiai tampa ilgesni, sudeginama daugiau kuro, o turimi lėktuvų resursai dar labiau sumažėja. Ypač kenčia Persijos įlankos šalių aviakompanijos „Emirates“, „Etihad Airways“ ir „Qatar Airways“ – IATA prognozuoja, kad šioms aviakompanijoms metai bus nuostolingi.
	Luftfahrt: Nahost-Konflikt halbiert Gewinnprognose der Flugbranche
	

	2026-06-29
	2027 m. „Lufthansa“ ketina ir toliau mažinti skrydžių trumpais ir vidutiniais atstumais skaičių, nes vis dar yra per daug nuostolingų maršrutų.
	Lufthansa macht weiter Verluste und streicht weitere Europaflüge - Wirtschaft - SZ.de
	

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	2026-06-03
	„Bosch“ uždaro abu savo tyrimų padalinius Izraelyje (Tel Avive ir Haifoje). Tai pirmas toks koncerno žingsnis peržiūrint savo padalinių užsienyje veiklos tęstinumą. Be to, „Bosch“ yra pirmasis tokio dydžio Vokietijos koncernas nuo pandemijos laikų, kuris traukiasi iš Izraelio tyrimų ekosistemos, nors Izraelis yra laikomas viena svarbiausių technologijų kūrimo vietų pasaulyje. Izraelio ekonomistai tai vertina kaip „Bosch“ darbo vietų mažinimo pasekmę (koncernas vien Vokietijoje naikins 20 tūkst. darbo vietų). Visgi ekspertai mano, kad svarbesnė priežastis yra ta, kad Izraelis praranda savo įtaką kaip DI technologijų kūrimo centras, vis svarbesnės tampa JAV ir Kinija, o taip pat Europa. Kalbama, kad „Bosch“ naują DI centrą atidarys būtent Kinijoje.
	Israel: Was Boschs Rückzug für den Forschungsstandort bedeutet
	

	2026-06-03
	„Apple“ Berlyne atidarė mobilių programėlių (app) kūrėjų paramos centrą. Tai pirmas tokio pobūdžio „Apple“ centras Europoje (kiti centrai yra Bangalore, Šanchajuje, Singapūre ir Kupertine). Šiuose centruose „Apple“ rengia seminarus programuotojams ir siekia juos supažindinti su įmonės platformoms skirtais kūrimo įrankiais.
	Tech-Gigant entscheidet sich für die Hauptstadt: Apple siedelt Zentrum für App-Entwickler in Berlin an
	

	2026-06-08
	Miunchene pirmą kartą vyko tarptautinė konferencija HAICON 2026, skirta dirbtinio intelekto klausimams. Konferenciją organizavo tarptautinė Helmholtz AI asociacija. Birželio 10 d. konferencijos vakarinėje tinklaveikos dalyje dalyvavo Bavarijos ekonomikos ministras H. Aiwangeris, konferenciją įvertinęs kaip stiprų signalą mokslo ir inovacijų vietai – Bavarijai. Ministras pabrėžė, kad „Hightech Agenda“ darbotvarkės rėmuose Bavarija investuoja apie 5,5 mlrd. eurų į mokslinius tyrimus, inovacijas ir pagrindines technologijas. Visoje Bavarijoje įsteigta apie 1 000 naujų profesūrų, daugelis jų dirbtinio intelekto, informatikos ir robotikos srityse.
	Home - HAICON26
	

	2026-06-08
	Fed. skaitmenizacijos ir valstybės modernizavimo ministras K. Wildbergeris kartu su visomis 16 federalinių žemių, pirmaujančiomis savivaldybių asociacijomis ir telekomunikacijų sektoriaus atstovais pasirašė susitarimo memorandumą pavadinimu „Geriausias tinklas Vokietijai“. Memorandumu vyriausybės atstovai įsipareigoja užtikrinti „investicijoms palankias ir patikimas sąlygas“. Pramonės atstovai įsipareigojo iki 2026 m. investuoti 8,5 mlrd. eurų į šviesolaidį ir 2,4 mlrd. eurų į mobilųjį ryšį.
	memorandum-of-understanding-netzausbau.pdf
	

	2026-06-09
	Vokietijos fed. vyriausybė nusprendė įsteigti naują dirbtinio intelekto saugumo institutą, kuris vertins pažangių DI modelių galimybes ir rizikas. Vyriausybė mano, kad naujausios DI sistemos tampa ne tik ekonominiu, bet ir nacionalinio saugumo klausimu. Institutas turės analizuoti pažangių DI modelių galimybes, vertinti jų keliamas rizikas kibernetiniam saugumui, padėti kurti bendrus tarptautinius saugumo standartus ir keistis informacija su panašiomis institucijomis kitose valstybėse. Iki šiol didelę dalį šių funkcijų vykdė Fed. informacinės technikos saugumo tarnyba (BSI), tačiau vyriausybė nusprendė, kad DI saugumo klausimai jau tapo pakankamai svarbūs, kad jiems būtų skirta atskira institucija.
	Künstliche Intelligenz: Bundesregierung gründet Sicherheitsinstitut für künstliche Intelligenz | DIE ZEIT
	

	2026-06-10
	Bavarijos ekonomikos ministras H. Aiwangeris lankėsi Regensburge vykusiame 25‑ajame jubiliejiniame Inovacijų ir startuolių centrų renginyje „TechBase“. Regensburge ir jo apylinkėse veikia 104 startuoliai. Pagal startuolių skaičių šis regionas laikomas ketvirtuoju didžiausiu startuolių ekosistemos centru Bavarijoje. Pagal absoliutų startuolių skaičių Regensburgas užima 31 vietą visų Vokietijos miestų tarpe, o pagal startuolių skaičių vienam gyventojui – 19 vietą. Bavarija yra Vokietijos lyderė pagal naujų startuolių steigimą, o 2025 m. dar labiau sustiprino savo pirmaujančias pozicijas. Praėjusiais metais čia buvo įsteigti 785 nauji startuoliai, veikia daugiau nei 4 000 aktyvių įmonių, o finansavimo apimtis pasiekė 3,3 mlrd. eurų. Tai aukščiausi rodikliai šalyje.
	Aiwanger: "Der Erfolg der TechBase in Regensburg zeigt, wie wichtig Gründerzentren für Start-ups sind" - Bayerisches Staatsministerium für Wirtschaft, Landesentwicklung und Energie
	

	2026-06-11
	Pagal Dirbtinio intelekto reglamentą kiekviena ES valstybė narė privalo įsteigti centrinę priežiūros instituciją dirbtinio intelekto reguliavimui. Vokietijoje nuspręsta paskirti Federalinę tinklų agentūrą (Bundestagas priėmė atitinkamą rezoliuciją). Pasak EK, Federalinė tinklų agentūra, kaip federalinė institucija, turi užtikrinti atsakingą dirbtinio intelekto naudojimą ir vartotojų apsaugą.
	Der Tag: Bundesnetzagentur wird zukünftig KI in Deutschland überwachen - ntv.de
	

	2026-06-17
	EK 2026 m. skaitmeninio dešimtmečio padėties ataskaita rodo, kad Vokietija ir toliau juda į priekį, tačiau gerokai per lėtai, kad pasivytų Europos lyderius. Vokietija atsilieka nuo ES vidurkio daugelyje skaitmenizacijos sričių, ypač viešojo administravimo ir elektroninių valdžios paslaugų srityse. Ankstesniuose ES vertinimuose ji buvo tarp prasčiausiai pasirodžiusių didžiųjų ES valstybių pagal e. valdžios paslaugas. Infrastruktūra gerėja, tačiau šviesolaidinio interneto ir kai kurių aukštos spartos tinklų plėtra vyksta lėčiau nei daugelyje kitų ES šalių. ES mastu 5G aprėptis jau labai aukšta, tačiau pažangesni tinklai ir šviesolaidis vis dar yra silpnoji vieta. Verslo skaitmenizacija progresuoja, ypač debesų kompiuterijos, duomenų analizės ir dirbtinio intelekto naudojimo srityse, tačiau nepakankamai sparčiai, kad būtų pasiekti 2030 m. ES tikslai. Valstybės valdymo skaitmeninimas išlieka didžiausia problema.
	EU-Digitalisierungsbericht 2026: Deutschland kommt nur mühsam voran | heise online
2026 State of the Digital Decade report
	

	2026-06-17
	Prieš prasidedant „VivaTech“ parodai Paryžiuje Vokietija ir Prancūzija susitarė dėl bendro plano, kuriuo siekiama sumažinti Europos priklausomybę nuo JAV technologijų gigantų („Big Tech“) ir stiprinti skaitmeninį suverenitetą. Pagrindinis tikslas – užtikrinti, kad svarbi Europos skaitmeninė infrastruktūra, duomenys ir dirbtinio intelekto sprendimai būtų kuo mažiau priklausomi nuo tokių bendrovių kaip „Microsoft“, „Google“ ir „Amazon Web Services“. Svarbiausi plano elementai: 1) didesnės investicijos į europines debesų kompiuterijos, dirbtinio intelekto ir puslaidininkių technologijas; 2) Europos alternatyvų skatinimas vietoje JAV platformų, ypač viešajame sektoriuje; 3) atvirojo kodo sprendimų plėtra, siekiant sumažinti priklausomybę nuo vieno tiekėjo; 4) aiškesni kriterijai, kas laikoma „skaitmeniniu suverenitetu“ ir kokie tiekėjai gali būti laikomi pakankamai nepriklausomais nuo užsienio valstybių įtakos. 
	Weg von Big Tech: Deutschland und Frankreich beschließen Souveränitäts-Plan | heise online
	

	Lietuvos ekonominiam saugumui aktuali informacija 

	2026-06-01
	Nuo vasario pab., kai Iranas pradėjo blokuoti Hormuzo sąsiaurį, nei fed. ekonomikos ir energetikos ministrė K. Reiche, nei fed. transporto ministras P. Schniederis nė karto nesusitiko su energetikos sektoriaus atstovais. Toks buvo fed. vyriausybės atsakymas į Žaliųjų partijai atstovaujančio Bundestago nario T. Al-Waziro paklausimą. Apskritai toks susitikimas buvo organizuotas tik vieną kartą – balandžio 20 d., ir šio susitikimo metu buvo siekiama surinkti informaciją, kad esant reikalui būtų galima nustatyti galimą kuro trūkumą ir laiku reaguoti. Nors iš spaudos pranešimų susidarė įspūdis, kad dalyvavo abu ministrai, tačiau jiems atstovavo ministerijų valstybės sekretoriai. Palyginimui: buvęs fed. ekonomikos ir klimato apsaugos ministras R. Habeckas vadovavo 23 iš 24 krizinių susitikimų, o dviejuose iš jų dalyvavo ir fed. kancleris O. Scholzas. K. Reiche iki šiol nėra dalyvavusi jokiame panašaus pobūdžio susitikime.
	Spritpreise: Katherina Reiche hat noch an keinem Krisengipfel teilgenommen - DER SPIEGEL
	

	2026-06-02
	Ilgametis Federalinio geomokslų ir gamtos išteklių instituto (BGR) prezidentas H.-J. Kuempelis parengė ekspertinį vertinimą, kurio esmė – Vokietija turi skalūnų dujų išteklių, siekiančių 1000 mlrd. m3. Šio kiekio pakaktų patenkinti 25 proc. Vokietijos dujų poreikio ir atitinkamai sumažinti šalies priklausomybę nuo dujų importo. Problema – nuo 2017 m. skalūnų dujų išgavimas yra neleidžiamas. Iki 2022 m. vasario mėn. Vokietija daugiau nei 50 proc. dujų poreikio patenkindavo importuodama dujas iš rusijos. Kitais būdais Vokietijoje išgaunamomis dujomis yra patenkinami tik 5 proc. poreikio, bet rezervai sparčiai senka, greitai šalis bus priversta visas dujas įsivežti iš užsienio. Fed. kancleris F. Merzas pasakė, kad skalūnų dujų išgavimas nėra svarstomas.
	Riesiges Potenzial in Deutschland: Fracking kann 25 Prozent unseres Gasbedarfs liefern | Politik | BILD.de
	

	2026-06-03
	Nepaisant biudžeto konsolidavimo planų, fed. ekonomikos ir energetikos ministrė K. Reiche siekia padaryti viską, kad būtų taikoma pramoninės elektros energijos kaina, dėl kurios jau buvo susitarta su ES. „Pramoninės elektros energijos kaina ir elektros energijos kainų kompensavimas yra pagrindinės priemonės konkurencingoms elektros energijos kainoms. Noriu visapusiškai išnaudoti naujas Europos Komisijos teikiamas galimybes“, – sakė K. Reiche. Fed. vyriausybė intensyviai ir sėkmingai agitavo už šių priemonių įvedimą. „Pramoninės elektros energijos kainos ir elektros energijos kainų kompensavimo finansavimas man yra absoliutus prioritetas ir nėra derybų objektas.“
	Industriestrompreis: Reiche drängt trotz Sparzwängen auf Umsetzung • Table.Briefings
	

	2026-06-04
	Singapūre vykstančio Shangri-La dialogo metu 17 valstybių iš Europos, Artimųjų Rytų ir Pietryčių Azijos pradėjo jūros kabelių saugumo iniciatyvą, parengdamos „Pagrindinius povandeninės infrastruktūros gynybos mainų principus“ (GUIDE). Susitarimą pasirašė Prancūzija, Suomija, JK, Italija, Nyderlandai, Australija, Singapūras ir Kataras. Šalys reaguoja į tai, kad jūroje yra gyvybiškai svarbių povandeninių kabelių ir vamzdynų, jungiančių pasaulinius energetikos ir telekomunikacijų tinklus. Kadangi bet koks šio tinklo sutrikimas gali kelti sisteminę grėsmę, valstybės siekia nustatyti bendrus tarptautinius standartus, kad geriau apsaugotų šią infrastruktūrą. Ilgą laiką tai buvo laikoma specializuotu klausimu. GUIDE susitarimas nėra teisiškai ar finansiškai įpareigojantis, tačiau siunčia politinį signalą. Vokietija kol kas neprisijungė, kadangi federaliniu lygmeniu kol kas nėra nuspręsta, kuri institucija yra už tai atsakinga. Nors ir yra panašių iniciatyvų NATO ir ES lygmeniu, tačiau Pietryčių Azijos šalių įsitraukimas rodo globalų problemos mastą.
	Deutschland fehlt: 17 Staaten beschließen Abkommen zum Schutz von Unterseekabeln | heise online
	

	2026-06-09
	Fed. statistikos tarnyba paskelbė, kad balandžio mėn. eksportas siekė 136,6 mlrd. eurų, o importas – 122,1 mlrd. eurų. Palyginti su tuo pačiu laikotarpiu prieš metus, eksportas padidėjo 3,6 proc. o importas padidėjo 6,2 proc. Verslo organizacijos pabrėžia, kad dalį šio augimo galėjo lemti ne tik didesni prekybos srautai, bet ir išaugusios energijos bei žaliavų kainos, kurios padidino prekybos vertę eurais. Daugiau nei pusė Vokietijos eksporto tenka Europos Sąjungai. Silpnesnę paklausą kai kuriose trečiosiose rinkose, įskaitant JAV, iš dalies kompensuoja prekyba Europos viduje. Tai svarbu dėl didėjančių prekybos įtampų pasaulyje ir neapibrėžtumo JAV rinkoje.
	Deutschland: Stromexporte und Außenhandel legen im Frühjahr zu | mdr.de
	

	2026-06-09
	Vokietijos ekonomikos ministrė K. Reiche pasiekė svarbų susitarimą su EK, kuris leis daliai pramonės įmonių pirkti elektrą už kur kas palankesnę kainą nei buvo planuota anksčiau. Iki šiol buvo manoma, kad įmonės negalės vienu metu naudotis ir naujuoju pramonės elektros tarifu, ir elektros kainos kompensacija, kuri kompensuoja dalį CO2 sąnaudų. Visgi EK leido šias dvi paramos priemones tam tikrais atvejais derinti, kas reiškia, kad dalis energijai imlių įmonių galės dar labiau sumažinti savo elektros sąnaudas. Papildoma pagalba pareikalaus maždaug 1 mlrd. eurų papildomų valstybės biudžeto lėšų.
	Energie: Reiche verkündet Freigabe für weitere Entlastung beim Strompreis
Industriestrompreis: EU erlaubt weitere Entlastung der Industrie beim Strompreis | DIE ZEIT
	

	2026-06-09
	Vokietija 2026 m. pirmąjį ketvirtį vėl tapo elektros netto eksportuotoja (pirmą kartą nuo 2023 m. pab.). Elektros eksportas per metus išaugo daugiau nei 20 proc., importas sumažėjo 15,5 proc. Susidarė apie 3,1 mlrd. kWh (3,1 TWh) eksporto perteklius. Per pirmąjį ketvirtį Vokietijoje buvo pagaminta 126,6 mlrd. kWh elektros energijos. 53,3 proc. buvo pagaminta iš atsinaujinančių šaltinių. Svarbiausia priežastis buvo labai stiprus vėjo energetikos augimas: vėjo elektrinių gamyba padidėjo beveik 29 proc.; vėjo energija sudarė maždaug trečdalį visos elektros gamybos. Apskritai atsinaujinančių šaltinių gamyba išaugo beveik 14 proc. Tuo tarpu elektros gamyba iš anglies sumažėjo daugiau nei 5 proc., nors anglis vis dar išlieka antru pagal svarbą energijos šaltiniu Vokietijoje. Gamyba iš gamtinių dujų šiek tiek padidėjo. Dėl didesnės atsinaujinančios energijos gamybos sumažėjo didmeninės elektros kainos. Vidutinė elektros kaina biržoje buvo apie 102 Eur/MWh, t. y. beveik 9 proc. mažesnė nei prieš metus. Tai padidino Vokietijos elektros konkurencingumą kaimyninėse šalyse ir paskatino eksportą. Didžiausias Vokietijos elektros pirkėjas buvo Austrija, sparčiausiai augo eksportas į Daniją ir Norvegiją. Pastebimai sumažėjo eksportas į Prancūziją.
	Deutschland ist Netto-Strom-Exporteur
	

	2026-06-10
	Fed. vyriausybė nusprendė nepratęsti vadinamojo laikino degalų mokesčių sumažinimo, kuris galioja iki 2026 m. birželio pab. Nuo liepos mėn. benzino ir dyzelino kainos vėl gali kilti, nes valstybės subsidija bus nutraukta. Priemonė buvo skirta laikinai mažinti degalų kainas maždaug 17 centų už litrą. Finansiniu požiūriu pratęsimas laikomas per brangiu. Valstybė jau išleido apie 1,6 mlrd. eurų šiai schemai.
	Vergünstigung fällt weg: Koalition verlängert Tankrabatt nicht und droht Konzernen - ntv.de
	

	2026-06-18
	Vokietijoje kilo rimtų teisinių abejonių dėl planuojamo Pastatų modernizavimo įstatymo, kuris turėtų pakeisti dabar galiojantį taip vadinamą šildymo įstatymą. Bundestago mokslinė tarnyba savo ekspertinėje išvadoje perspėja, kad įstatymas gali prieštarauti Konstitucijai. Įstatymas vėl leistų plačiau naudoti naujas dujines ir naftos šildymo sistemas, atsisakant dalies ankstesnių apribojimų. Ekspertai mano, kad taip šiltnamio efektą sukeliančių dujų mažinimo našta būtų perkelta ateities kartoms. Tai gali prieštarauti 2021 m. Konstitucinio Teismo sprendimui, kuriame pabrėžta, kad klimato apsaugos priemonės negali būti nepagrįstai atidedamos. Išvadoje teigiama, kad kyla „konstitucinių abejonių“, nors galutinį vertinimą galėtų pateikti tik teismas.
	Gutachten: Verfassungsrechtliche Zweifel am Gebäudemodernisierungsgesetz | tagesschau.de
	

	2026-06-20
	Saulės energetikos sektoriaus asociacijos „BSW-Solar“ duomenimis, Vokietijoje šiuo metu įrengta apie 6 mln. saulės energijos sistemų. Nuo 2020 iki 2025 m. jos pagamino beveik 390 mlrd. kWh elektros energijos, taip pakeisdamos iškastinio kuro importą, kurio vertė siekia 20 mlrd. eurų. Dėl to per 20 metų šiltnamio efektą sukeliančių dujų išmesta apie 500 mln. tonų mažiau.
	Energie-Politik: Verband sieht großen Effekt durch Solarenergie | STERN.de
	

	2026-06-24
	Brandenburgo žemės CDU partija pasisako už geležinkelio jungčių su Lenkija stiprinimą. Dabartinė vienos krypties neelektrifikuota geležinkelio linija tarp Berlyno ir Kuestrin-Kietz turi būti išplėsta ir taip atlaisvinti labai apkrautą geležinkelio liniją į Varšuvą per Frankfurtą prie Oderio. CDU partijos susitikime buvo reikalaujama nutiesti dar vienus geležinkelio bėgius ir elektrifikuoti visą atkarpą. Jau anksčiau už šios atkarpos modernizavimą pasisakė Brandenburgo žemės ministras pirmininkas D. Woidke ir transporto ministras R. Crumbachas (abu SPD), taip pat kiti buvę transporto ministrai. Kaip argumentai nurodomi karinis mobilumas, pagalbos teikimas civilinių ir stichinių nelaimių atveju, o taip pat „neįtikėtina dinamika“ Lenkijoje. Lėšos turi būti skirtos iš federalinio biudžeto, kurios yra numatytos civilinės-karinės infrastruktūros plėtrai. Lenkija šią atkarpą, kuri anksčiau tęsėsi iki Kionigsbergo ir turėjo geležinkelio numerį 203, įtraukė į geležinkelių tinklo programą „Zintegrowana Sieć Kolejowa“, Lenkijos pusėje ši atkarpa jau yra sparčiai modernizuojama.
	Bahnstrecke nach Polen: Brandenburger CDU will die Ostbahn ausbauen
	

	2026-06-26
	Bundestagas priėmė Infrastruktūros ateities įstatymą, kuriuo siekiama gerokai paspartinti transporto infrastruktūros projektų įgyvendinimą. CDU/CSU iniciatyva „ypatingo viešojo intereso“ statusas bus taikomas ne tik geležinkeliams ir magistraliniams keliams, bet ir oro uostams bei sunkvežimių stovėjimo aikštelėms. Nors SPD anksčiau reikalavo kartu derinti ir Natūralios infrastruktūros apsaugos įstatymą, socialdemokratai galiausiai sutiko pritarti transporto reformai, nors aplinkosaugos teisės akto projektas dar nėra pateiktas. SPD teigia pasiekusi kompromisą su koalicijos partneriais ir tikisi, kad įstatymas dėl gamtinių teritorijų apsaugos bus patvirtintas vėliau. Aplinkosaugos organizacijos kritikuoja tokį sprendimą, baimindamosi, kad CDU/CSU gali vilkinti arba blokuoti gamtos apsaugos priemones. SPD vadovybė šias abejones atmeta ir teigia pasitikinti koalicijos partnerių įsipareigojimais.
	Turbo fürs Sondervermögen: Schwarz-rote Koalition einigt sich auf Infrastruktur-Zukunftsgesetz - ntv.de
Infrastruktur-Zukunftsgesetz: SPD winkt Verkehrs-Beschleunigung durch • Table.Briefings
	

	2026-06-29
	Fed. tinklų agentūra pasisako už tai, kad būtų atsisakyta įstatyminio reikalavimo dėl mažiausio dujų kiekio dujų saugyklose. Prieš rusijos agresiją prieš Ukrainą Vokietijos dujų tiekimo sutartys ilgą laiką užtikrino santykinai pastovų dujų importo kiekį kiekvienais metais. 2022 m. situacija drastiškai pasikeitė, todėl fed. vyriausybė nusprendė pradėti taikyti užpildymo lygio reikalavimus – dujų saugyklos iki kiekvienų metų lapkričio 1 d. turi būti užpildytos bent 70 proc., nors yra regioninių skirtumų. Pasak Fed. tinklų agentūros, šie reikalavimai buvo „protinga priemonė“ 2022 m. energetikos krizės metu, tačiau dabar jie „nebeatspindi rinkos realijų“.
	Gasspeicher: Die Füllstand-Vorgabe ist veraltet - FOCUS online
	

	2026-06-30
	Vokietijos užsienio reikalų ministras J. Wadephulis ir Argentinos užsienio reikalų viceministras P. Quirno Buenos Airėse pasirašė ketinimų protokolą dėl bendradarbiavimo kalnakasybos ir žaliavų sektoriuje. Tikslas – mažesnė priklausomybė nuo Kinijos. Vokietija siekia diversifikuoti svarbiausių žaliavų tiekimą, ypač retųjų metalų, ličio ir kitų mineralų, būtinų elektromobiliams, baterijoms, puslaidininkiams ir kitoms ateities technologijoms. Argentina turi vienus didžiausių pasaulyje ličio išteklių, taip pat reikšmingus vario telkinius. Šalis laikoma svarbia partnere pasaulinėje energetikos transformacijoje. Vokietija siūlo technologijas ir investicijas žaliavų perdirbimui vietoje, pabrėždama aukštus aplinkosaugos ir socialinius standartus, o Argentina tikisi pritraukti daugiau užsienio kapitalo.
	Mercosurabkommen: Deutschland will Partnerschaft mit Mercosurstaaten schnell ausbauen | DIE ZEIT
Diplomatie: Deutschland und Argentinien vereinbaren Rohstoffkooperation
	

	2026-06-30
	Birželio 30 d. baigė galioti taip vadinama mokestinė kuro nuolaida, kuri pradėta taikyti reaguojant į stipriai išaugusias naftos kainas ir atitinkamai kuro kainas. Fed. vyriausybė nuosekliai tvirtino, kad ši lengvata yra laikina. Liepos 1 d. nuo 12 val. kuro kaina stipriai šoko į viršų, kaip ir prognozavo Degalinių asociacija (bft). Jau išvakarėse degalinėse pradėjo kilti kainos. Meklenburgo – Priešakinės Pomeranijos ministrė pirmininkė M. Schwesig siūlo taikyti viršutinės kuro kainos ribojimą, kas yra daroma Liuksemburge. Brandenburgo ekonomikos ministras R. Crumbachas siūlo pradėti taikyti apribojimą, kad degalinės kurą galėtų branginti ne daugiau kaip 5 proc.
	Kraftstoffmarkt: Tankrabatt läuft heute aus – Behörde warnt vor Preisaufschlag
Kraftstoffmarkt: Tankrabatt läuft aus – Schwesig fordert weitere Entlastungen | DIE ZEIT
	

	Bendra akreditacijos valstybių ekonominė informacija

	2026-06-01
	Vokietija atsilieka įgyvendindama svarbiausius investicinius projektus, finansuojamus iš specialiojo fondo. Fed. finansų ministerijos ataskaitoje teigiama, kad iš 37,2 mlrd. eurų, numatytų 2025 m., iki šiol išmokėta tik 24 mlrd. eurų. Be to, iki gegužės pab. ministerijos buvo įgyvendinusios tik 26 iš 109 suplanuotų priemonių. Apskritai projektai pasiekia tik vidutiniškai 54 proc. savo tikslų. Nepaisant to, Fed. finansų ministerija tikisi pastebimo augimo postūmio.
	Sanierung der Infrastruktur: Ein zäher Anfang - Politik - SZ.de
Finanzministerium: Interner Bericht zeigt Probleme bei Investitions-Sondervermögen
	

	2026-06-03
	EBPO mano, kad dėl karo Irane ir dėl augančių energijos išteklių kainų Vokietijos ekonomika 2026 m. augs 0,7 proc. Kovo mėn. prognozė buvo 0,8 proc. 2027 m. laukiama 1,1 proc. (ankstesnė prognozė buvo 1,5 proc.). Atkreiptinas dėmesys, kad EBPO prognozėje Vokietija nebėra ES šalių sąrašo pabaigoje – jos augimas, lyginant su kitomis šalimis, yra vidutinis, o iš europinių G7 šalių netgi sparčiausias.
	OECD-Prognose: Irankrieg bremst wirtschaftlichen Aufschwung in Deutschland ab | DIE ZEIT
	

	2026-06-03
	Po ilgų derybų fed. vyriausybė patvirtino žiedinės ekonomikos spartinimo programą. Šia programa siekiama stiprinti konkurencingumą, tiekimo saugumą ir pozicijas pasaulio rinkoje. Iki 2029 m. bus skirta 290 mln. eurų iš klimato ir kaitos fondo pertvarkyti Vokietijos ekonomiką siekiant aplinkos ir klimato apsaugos tikslų. Vokietijos fed. pramonės asociacija (BDI) griežtai kritikuoja programą kaip neambicingą ir nekuriančią jokių ekonominės politikos impulsų. BDI neabejoja, kad problema yra svarbi, kadangi Vokietija yra beveik pilnai priklausoma nuo ateities technologijoms reikalingų žaliavų importo. „Boston Consulting Group“ studija rodo, kad dėl žaliavų perdirbimo ir pakartotinio naudojimo iki 2045 m. būtų galima užsitikrinti 20-40 proc. reikalingo žaliavų kiekio. Tačiau tam reikalingas kur didesnis tempas ir patikimumas, o siekis per specialųjį fondą paskatinti žiedinę ekonomiką nėra pakankamai išnaudojamas.
	Rohstoffe: Industrie hält Rohstoffpläne der Regierung für unzureichend
	

	2026-06-08
	Darbo rinkos ir profesijų tyrimų instituto (IAB) duomenys rodo, kad, nepaisant masiškai naikinamų darbo vietų, pirmąjį ketvirtį buvo 1,15 mln. neužimtų darbo vietų (tuo pačiu laikotarpiu 2025 m. siekė 1,256 mln.). Šiuo metu 100 neužimtų darbo vietų tenka 264 bedarbiai – 13 daugiau nei prieš metus ir 33 daugiau nei 2025 m. ketvirtąjį ketv. Viena pagrindinių priežasčių – netinkamas išsilavinimas: 2025 m. ketvirtąjį ketv. buvo tik 24 proc. visų neužimtų darbo vietų (304 700), kur nebuvo reikalingas profesinis išsilavinimas, tačiau 2,23 mln. arba 48 proc. bedarbių neturėjo reikiamo išsilavinimo.
	Zahlen wirken widersprüchlich: Trotz Jobabbau sind in Deutschland 1,15 Millionen Stellen unbesetzt - ntv.de
	

	2026-06-09
	2026 m. pirmąjį ketvirtį Vokietijos ekonomikos atsigavimas federalinėse žemėse buvo nevienodas: ekonomika augo 12 iš 16 žemių, tačiau skirtumai tarp regionų išlieka dideli. Ekonomika augo Brandenburge (+0,9 proc.), Baden-Viurtemberge (+0,8 proc.) ir Reino krašte – Pfalce (+0,8 proc.), bet traukėsi Šlėzvige-Holšteine (-0,5 proc.), Hamburge (-0,5 proc.), Žemutinėje Saksonijoje (-0,2 proc.) ir Šiaurės Reine – Vestfalijoje (-0,1 proc.). Ifo institutas tai aiškina nevienodu pramonės pasiskirstymu žemėse. Pastebėtina, kad žemėse, turinčiose nemažą gynybos pramonės sektorių, ekonominis augimas yra stipresnis nei žemėse, kur dominuoja kiti sektoriai.
	Konjunktur: Wirtschaft wächst in zwölf Bundesländern | DIE ZEIT
	

	2026-06-09
	Fed. statistikos tarnyba paskelbė, kad balandžio mėn. netikėtai beveik dvigubai sumažėjo pramonės užsakymų skaičius. Priežastys: konfliktas Artimuosiuose Rytuose ir silpnesnė paklausa euro zonos šalyse ir tokiuose sektoriuose kaip automobilių ir mašinų pramonė. Naujų užsakymų skaičius, lyginant su kovo mėn., smuko 3,8 proc. („Reuters“ apklausti ekonomistai tikėjosi užsakymų skaičiaus kritimo 2,0 proc.). Kovo mėn. užsakymų buvo gauta 4,5 proc. daugiau nei vasario mėn.
	Aufträge der deutschen Industrie brechen doppelt so stark ein wie erwartet - WELT
	

	2026-06-10
	Įvyko fed. vyriausybės susitikimas su profesinių sąjungų ir verslo asociacijų atstovais. Po susitikimo buvo pranešta, kad atmosfera buvo „konstruktyvi ir koncentruota“. Konkrečių sprendimų nepriimta, tačiau sutarta tęsti dialogą. Pagrindinės temos buvo darbo rinkos situacija, socialinių sistemų (pensijų, sveikatos ir kt.) tvarumas, biurokratijos mažinimas, mokesčių ir konkurencingumo stiprinimas. Visos pusės sutiko, kad Vokietijos ekonomika susiduria su struktūriniais iššūkiais ir reikalingos reformos, kad būtų grąžintas augimas. Buvo susitarta dėl tolesnių derybų su socialiniais partneriais. Vyriausybė siekia iki vasaros parengti konkretesnius reformų pasiūlymus. Kritikai pastebėjo, kad susitikimas nedavė jokių rezultatų, taip pat abejojama, ar toks formatas (konsultacijos su didžiaisiais darbdavių ir profsąjungų centrais) pakankamai atspindi visą ekonomiką. Nepaisant to, vyriausybė jį laiko svarbiu „dialogo etapu“ reformų procese.
	Spitzentreffen im Kanzleramt: Koalition dämpft Erwartungen an Treffen zu Reformvorhaben | DIE ZEIT
Bundesregierung: Auf Gipfeltreffen sollen weitere Gespräche mit Sozialpartnern folgen - DER SPIEGEL
Regierung und Sozialpartner vereinbaren weitere Gespräche über Reformpolitik
	

	2026-06-10
	2025 m. fed. finansų ministro L. Klingbeilo iniciatyva sudarytas Investicijų ir inovacijų patariamasis komitetas, peržiūrėjęs Vokietijos 500 mlrd. eurų infrastruktūros ir klimato fondo išlaidas, perspėja, kad vien pinigų neužtenka – be reformų ir aiškių prioritetų didelė dalis investicijų gali neduoti laukto ekonominio efekto. Ekspertai teigia, kad investicijų projektai vykdomi per lėtai, trūksta aiškių tikslų ir prioritetų, nėra pakankamai skaidrios sistemos, leidžiančios įvertinti, ar pinigai iš tiesų didina ekonomikos potencialą, o biurokratinės procedūros ir leidimų išdavimas vis dar stabdo projektus. Patariamasis komitetas pateikė apie 20 rekomendacijų. Tarp svarbiausių: nustatyti aiškius investicijų prioritetus; daugiau lėšų nukreipti į strategines ateities technologijas ir konkurencingumo stiprinimą;  spartinti planavimo ir leidimų procedūras;  geriau pritraukti privatų kapitalą kartu su valstybės investicijomis; reguliariai vertinti, kokį poveikį investicijos duoda ekonomikos augimui. Komitetas iš esmės nesiginčija dėl pačio 500 mlrd. eurų fondo reikalingumo. Priešingai – ekspertai mano, kad tai istorinė galimybė modernizuoti Vokietiją. Tačiau jie įspėja, kad be greitesnio įgyvendinimo, aiškių prioritetų ir didesnio efektyvumo dalis šios galimybės gali būti prarasta.
	Sondervermögen-Bericht: Verpasst der Staat seine Milliarden-Chance? | tagesschau.de
Sondervermögen: Beirat fordert mehr Geld für Forschung statt für Brücken und Schienen - DER SPIEGEL
	

	2026-06-10
	Vokietijos ekonominių tyrimų instituto (DIW) vertinimu Vokietijos ekonomika šiuo metu patiria techninę recesiją arba yra labai arti jos. Institutas perspėja, kad 2026 m. viduryje ekonomika gali trumpam susitraukti, daugiausia dėl išorinių šokų. DIW prognozuoja, kad Vokietijos BVP gali mažėti du ketvirčius iš eilės (tai būtų techninė recesija). Silpnumas bus labiausiai juntamas 2026 m. pavasarį ir vasarą, o metų pabaigoje turėtų įvykti stabilizacija. DIW išskiria kelis veiksnius: stipriai išaugusios energijos kainos, susijusios su geopolitiniais konfliktais, mažėjanti vartotojų perkamoji galia, didelis neapibrėžtumas įmonėms, silpnos investicijos. Prognozuojama, kad infliacija gali siekti apie 3 proc., gali laikinai didėti nedarbas. Bet DIW nemano, kad tai yra ilgalaikė krizė. DIW pabrėžia, kad tai būtų laikinas sulėtėjimas, o ne 2008 m. ar 2020 m. tipo krizė. 2026 m. pabaigoje tikimasi stabilizacijos, o vėliau augimą galėtų palaikyti viešos investicijos (gynyba, infrastruktūra).
	Wirtschaft: DIW sieht Deutschland vorübergehend in der Rezession - DER SPIEGEL
DIW: Deutsche Wirtschaft rutscht in Rezession - Wirtschaft - SZ.de
	

	2026-06-12
	Vokietijos centrinis bankas (Deutsche Bundesbank) perspėja, kad karas su Iranu neigiamai paveiks Vokietijos ekonomiką ir gyventojų gerovę. Bankas sumažino ekonomikos augimo prognozes: 2026 m. BVP turėtų augti tik 0,5 proc., o 2027 m. – 0,8 proc., gerokai mažiau nei buvo tikėtasi anksčiau. Pagrindinės priežastys: išaugusios energijos kainos, tiekimo grandinių sutrikimai ir silpnesnė paklausa. Infliacija šiemet, prognozuojama, sieks apie 2,9 proc., o žemiau 2 proc. turėtų nukristi tik 2028 m. Didelę riziką kelia Irano veiksmai prie Hormūzo sąsiaurio, dėl ko kyla naftos ir degalų kainos visame pasaulyje. Nepaisant dabartinių sunkumų, Bundesbanko vadovas J. Nagelis tikisi, kad iki 2028 m. ekonomika vėl stiprės dėl mažėjančių energijos kainų, gerėjančios pasaulio ekonomikos ir valstybės investicijų.
	Bundesbank warnt: Iran-Krieg kostet uns Wohlstand | Politik | BILD.de
	

	2026-06-15
	2025 m. Baden‑Viurtembergo realus BVP sumažėjo 0,6 proc. Nuosmukį daugiausia lėmė silpna ir neatsigaunanti apdirbamoji pramonė. Nepaisant augusio užsakymų skaičiaus apdirbamojoje pramonėje (+7,3 proc.), pardavimai sumažėjo 2,5 proc., todėl stabilizacija („dugno pasiekimas“) neįvyko. Eksportas beveik neaugo (+0,5 proc.), tačiau mažmeninė prekyba didėjo (+1,4 proc.) dėl nežymiai padidėjusios vidaus paklausos. Šiek tiek sustiprėjo statybų sektorius – užsakymų daugėjo (+7,3 proc., ypač gyvenamųjų namų statyboje). Infliacija 2025 m. siekė apie 2,4 proc., artima ECB prognozei. 2026 metais prognozuojami iššūkiai energijai imlioms pramonės šakoms. Augančios degalų kainos gali paskatinti bendrą kainų augimą ir sumažinti vidaus vartojimą. Darbo rinka atsigauna lėtai, dėl to mažėja vartotojų lūkesčiai ir išlaidos. Nedarbo lygis BW žemėje 2026 m. gegužę sumažėjo 0,1 proc. punkto – iki 4,6 proc.
	Konjunktur: Ministerium für Wirtschaft, Handwerk und Tourismus Baden-Württemberg
	

	2026-06-15
	Balandžio mėn. darbdavių asociacijos „Nordmetall“ vykdyta 152 įmonių, kuriose dirba 106 tūkst. darbuotojų, apklausa rodo, kad Šiaurės Vokietijos metalo ir elektrotechnikos pramonės įmonių pajėgumų panaudojimas krito iki žemiausio lygio nuo pandemijos laikų. Įrenginiai ir gamybos linijos vidutiniškai buvo išnaudojamos 81,4 proc. Blogiausia padėtis užfiksuota Žemutinėje Saksonijoje (77,1 proc.), o geriausia – Brėmene (91,4 proc.). Regiono pramonė išgyvena krizę ketvirtus metus iš eilės, o recesijos pabaigos kol kas nematyti. Pagrindinės problemos: augančios energijos ir žaliavų kainos, didėjančios darbo sąnaudos, sudėtinga geopolitinė situacija ir nepakankamai palankios ekonominės sąlygos Vokietijoje. 41 proc. apklaustų įmonių teigia nebegalinčios kompensuoti išlaidų augimo didindamos kainas, o 36 proc. skundžiasi per mažu užsakymų kiekiu. Kas ketvirta įmonė svarsto gamybos perkėlimą į užsienį. Tai liečia ne tik gamybą, bet ir mokslinių tyrimų, plėtros bei pardavimų padalinius.
	Umfrage der Arbeitgeber: Auslastung der Metallindustrie sinkt auf niedriges Niveau | DIE ZEIT
	

	2026-06-18
	Remiantis Bertelsmanno fondo užsakymu Vokietijos ekonomikos instituto (IW) atliktu tyrimu, matoma tendencija, kad įmonės kryptingai siekia nesamdyti naujų darbuotojų. IW praneša, kad 2025 m. gamybos sektoriuje vis dar dirbo 6,6 mln. žmonių, t. y. maždaug 124 tūkst. mažiau nei ankstesniais metais. Pagrindinė priežastis yra ta, kad įmonės dažnai neužpildo laisvų darbo vietų dėl ekonominės rizikos.
	Schwache Konjunktur: Beschäftigung in deutscher Industrie sinkt
	

	2026-06-19
	Iniciatyva „Naujoji socialinė rinkos ekonomika“ renka informaciją apie Vokietijos įmonėse naikinamas darbo vietas. Ypač sparčiai mažėja darbo vietų skaičius pramonėje. 2025 m. darbo vietų skaičius pramonės įmonėse smuko iki žemiausio lygio per dešimtmetį. Vokietijos ekonomikos instituto (IW) analizė rodo, kad sektoriuje dirbo 6,6 mln. darbuotojų. Tuo pačiu metu augo darbo vietų skaičius paslaugų ir kituose sektoriuose – tai rodo, kad pramonės, kuri yra Vokietijos pasididžiavimas, reikšmė menksta. Pramonės dalis darbo rinkoje sumažėjo nuo 22 proc. 2014 m. iki 19 proc. 2025 m. Jei pirmaisiais Vokietijos ekonomikos lėtėjimo metais pramonės įmonių darbo vietų skaičiaus mažėjimą kompensavo sveikatos apsaugos sektorius ir viešasis sektorius, nuo 2025 m. vasaros pramonės įmonių darbo vietų skaičiaus mažėjimas yra spartesnis nei augimas kituose sektoriuose. Darbo rinkos ir profesijų tyrimo instituto (IAB) darbo rinkos ekspertas E. Weberis sako, kad Vokietijos ekonomika patiria atsinaujinimo krizę.
	Arbeitsmarkt: Zahl der Beschäftigten in der Industrie auf Zehnjahrestief
	

	2026-06-22
	Federalinė Vokietijos pramonės asociacija (BDI) blogina ekonomikos augimo 2026 m. prognozes – šalies BVP augs tik 0,4 proc. Sausio mėn. buvo prognozuojamas 1,0 proc. augimas. Pagrindinė prastesnių lūkesčių priežastis – dėl konflikto Artimuosiuose Rytuose išaugusios energijos kainos ir pasekmės tiekimo grandinėms. Tačiau BDI prezidentas P. Leibingeris kalba ir apie problemas pačioje Vokietijoje bei reformų būtinybę. Jo vertinimu, Vokietijos pramonės būklė yra kritinė, nors ir ne beviltiška. Atitinkamai fed. vyriausybė turi vykdyti sistemines reformas, kad būtų sustiprintas Vokietijos konkurencingumas, pvz., mažinti mokestinę naštą, kurti investicines paskatas, užtikrinti, kad nebrangs darbo jėga ir bus modernizuojamas viešasis sektorius.
	https://www.handelsblatt.com/unternehmen/industrie/konjunktur-bdi-erwartet-nur-noch-04-prozent-wachstum-in-diesem-jahr/100234933.html
	

	2026-06-25
	Vokietijos federalinė vyriausybė neketina mažinti šių metų rekordinės skolinimosi programos, nors valstybės skolos aptarnavimas dėl aukštesnių palūkanų tampa vis brangesnis. Už valstybės skolos administravimą atsakinga Finansų agentūra patvirtino, kad laikysis anksčiau paskelbto obligacijų leidimo plano, siekdama išlaikyti investuotojų pasitikėjimą ir nuspėjamumą. 2026 m. fed. vyriausybė planuoja finansų rinkose pasiskolinti apie 512 mlrd. eurų, daugiausia infrastruktūros ir gynybos investicijoms finansuoti. Be to, dalis lėšų bus pritraukta per bankų organizuojamus obligacijų platinimus. Trečiąjį metų ketvirtį planuojama išleisti apie 91 mlrd. eurų ilgalaikių valstybės obligacijų ir dar 47 mlrd. eurų trumpalaikių vertybinių popierių. Šie skaičiai atitinka metų pradžioje paskelbtą planą. Finansų agentūra pažymi, kad emisijų planas gali būti keičiamas priklausomai nuo valstybės finansavimo poreikio, specialiųjų fondų situacijos ar rinkų sąlygų, tačiau kol kas siekiama jo laikytis kuo tiksliau.
	Haushalt: Bund bleibt bei Rekord-Schuldenplanung für das laufende Jahr
	

	2026-06-25
	Miuncheno Ifo instituto eksporto lūkesčių rodiklis pakilo nuo –5,6 iki –3,7 punkto, nors vis dar išlieka neigiamoje zonoje. Tai rodo, kad daugiau įmonių vis dar tikisi eksporto mažėjimo nei augimo, tačiau pesimizmas sumažėjo. Įmonės abejoja, ar geopolitinė įtampa iš tiesų mažės ilgam laikui, be to, tarptautinė konkurencija išlieka labai stipri. Skirtingų sektorių padėtis labai nevienoda. Elektrotechnikos pramonė tikisi pastebimo eksporto augimo. Gėrimų gamintojai yra optimistiškiausi, nors šis sektorius nėra vienas svarbiausių eksportuotojų. Mašinų gamybos sektorius rodo nedidelį pagerėjimą. Chemijos pramonės nuotaikos taip pat pagerėjo po ankstesnio nuosmukio. Automobilių pramonė išlieka silpniausia tarp pagrindinių eksportuotojų – šio sektoriaus eksporto lūkesčiai dar pablogėjo iki –17,9 punkto. Prastesnė padėtis tik popieriaus pramonėje (–21,5).
	Konjunktur: Ifo: Bessere Aussichten für den Export
	

	2026-06-27
	Fed. finansų ministras L. Klingbeilas nori padidinti alkoholio akcizą, bet ne taip stipriai, kaip siūlo Fed. sveikatos apsaugos ministerijos sudaryta ekspertų komisija. Fed. finansų ministerijos parengtas įstatymo projektas numato, kad nuo 2027 m. akcizas didės 20 proc., kas reiškia, kad alkoholio akcizas padidės nuo 13,03 iki 15,64 euro už litrą gryno alkoholio. 0,7 litro talpos buteliui, kuriame yra 40 proc. tūrio alkoholio (įskaitant degtinę, viskį ir romą), mokesčių našta padidėtų 87 centais (su PVM). Putojančio vyno, šampano, spirituotų vynų ir vadinamųjų alkoholinių gėrimų akcizas taip pat turėtų padidėti 20 proc. Tačiau L. Klingbeil neketina didinti alaus akcizo. Vynas liks neapmokestinamas. Ekspertų komisija siūlė akcizą didinti daugiau nei 40 proc., o iki 2029 m. – dvigubai. 
	Klingbeil will Alkoholsteuer um 20 Prozent anheben – wie teuer wird es?
	

	2026-06-29
	Fed. finansų ministerija pabaigė rengti 2027 m. biudžeto projektą. Didžiausias iššūkis buvo rasti finansinių resursų uždengti 21 mlrd. eurų skylę, kuri buvo pristatant pagrindinius biudžeto skaičius balandžio pab. Teko pasinaudoti 10 mlrd. eurų iš biudžeto rezervo, nors balandžio mėn. fed. finansų ministras l. Klingbeilas sakė, kad sieks to išvengti. Tai, kad bus pasinaudota rezervo lėšomis, reiškia, kad bandymas sutaupyti buvo tik dalinai sėkmingas. Dėl to tampa labiau komplikuota 2028 m. biudžeto situacija, nes tų metų biudžete yra 64 mlrd. eurų skylė, kurią buvo planuojama padengti rezervo lėšomis. 2027 m. biudžeto projektą Bundestagas svarstys rudenį – labai tikėtina, kad dabartinis projektas dar keisis.
	SPD: Lars Klingbeil greift für ausgeglichenen Haushalt auf Reserve zurück - DER SPIEGEL
Ab dem Jahr 2028: Bericht: Klingbeil fordert drei Prozent Ersparnis von allen Ministerien - ntv.de
	

	2026-06-30
	Fed. statistikos tarnyba paskelbė, kad birželio mėn. infliacija Vokietijoje buvo 2,3 proc. didesnė nei prieš metus. Gegužės mėn. infliacija buvo 2,6 proc., balandžio mėn. – 2,9 proc. Lyginant su gegužės mėn., birželio mėn. infliacija sumažėjo 0,3 proc. Ne taip sparčiai augo energijos šaltinių kaina – birželio mėn. energijos šaltiniai buvo 3,4 proc. brangesni nei prieš metus (gegužės mėn. buvo 6,6 proc.). Kainų augimas lėtėja dėl krintančių naftos kainų, infliaciją taip pat stabdo mokestinė kuro nuolaida, kuri taikoma iki birželio pabaigos (atitinkamai liepos mėn. infliacija turėtų išaugti, nes vėl pabrangs kuras).
	2,3 Prozent: Inflation in Deutschland sinkt weiter | Politik | BILD.de
	

	2026-06-30
	Fed. darbo agentūra paskelbė, kad birželio mėn. Vokietijoje buvo registruota 2,936 mln. bedarbių – apie 15 tūkst. mažiau nei gegužę. Nedarbo lygis sumažėjo 0,1 proc. punkto iki 6,2 proc., tačiau, palyginti su 2025 m. birželio mėn., bedarbių skaičius vis dar yra 22 tūkst. didesnis. Agentūros vadovė A. Nahles pažymėjo, kad darbo rinkoje beveik nematyti teigiamų pokyčių – nedarbas mažėja labai lėtai, o socialiniu draudimu apdraustų darbuotojų skaičius toliau po truputį mažėja. Dėl vangios ekonomikos ir neapibrėžtų perspektyvų darbdaviai išlieka atsargūs priimdami naujus darbuotojus. Tai siejama su silpnu ekonomikos augimu ir mažėjančiomis investicijomis. Nors sezoniškai vasaros pradžioje nedarbas paprastai mažėja, šiemet šis pagerėjimas buvo silpnesnis nei įprastai. Tai rodo, kad Vokietijos darbo rinką ir toliau stabdo užsitęsęs ekonomikos sąstingis.
	Arbeitslosigkeit in Deutschland stagniert im Juni weitgehend

